ǎ ngakogolan ai nyé, ńdɔ Zambá á ngāwóg ngogolán dzīē, a wógó zāg dzīē, ńdɔ a ngabad sɔ́ ai nyé á Yērúzalɛm édzōē dzīē. Ńdɔ Manasé á ngāyəm nâ Ǹtondôbə énye a nə́ Zambá[72]. 14Á mvús tě, ńdɔ a ngálóŋ ńgungúl ḿfǐm yā ńsəŋ á Tísɔn Dávid á ńyīmbī dzób yā Gihôn, á ḿbīgīlí, ányīī yā ḿbɛ̄ Kɔ̄s, a ngákilan ai wá á ḿbomoná Ofel, ńdɔ a ngábulu wá bɛ́dē óyǎb á yób, ńdɔ a ngáfudi fə bədzóe yā ǹsámbá bítá á miǹgungúl bə́tísɔ̌n yā Yúda. 15A ngáman vǎ bə́dzín bəzambá ai bivəgələ á Ndá Ǹtondôbə ai bálatâr bə́sə̄ yā á ngāman lóŋ á ńkǒl yā Ndá Ǹtondôbə ai á Yērúzalɛm, a mǎn bya woa á tísɔn á yād. 16A dúgán tə́lē álatâr Ǹtondôbə, ǎ ngavə́ mə̄túnuŋa mə́ mvɔ̄ī ai émá mə́ ngāŋ étēde, a béndé Yúda nə́ bə́ sye Ǹtondôbə Zambá Ísraɛ̂l. 17Hədá ayɔŋ lə́ kələ ósū ai m̀və́án mə́túnuŋa á bīkónóŋ, dzam dá bə́ vāā mɔ́ hə ású Ǹtondôbə Zambá wōē. 18Məbugǎ yā mim̀bɔán mí Manasé ai é ngogolán a ngakogolan ai Zambá wōē, ai bibúg bə̄yén bə́ mam bə́ ngákɔ́bɔ ai nyé á dzwé Ńtondôbə, Zambá Ísraɛ̂l, bísə̄ bí nə́ ǹtilán á mim̀bɔán Miǹkúkúmá yā Ísraɛ̂l. 19Ngogolán dzīē, ai ḿból Zāmbá á ngānɔŋ ngogolán dzīē te, ai ǹsə́m wóé ósə, ai m̀búgán mətǐŋ wóé, ai é vóm ósə a ngálóŋ bīkónóŋ bíé, a tə́lé mə̄ndíé mənduga ai bivəgələ, ósúsúa yə̄ nâ a dzɔdi nyémēn, bísə̄ bí nə́ ǹtilán á Mim̀bɔ́an mí Hosái. 20Ńdɔ Manasé á ngākə bómbō fūfulu ai běsīá, ńdɔ̄ bə́ ngádzəb nyé á ndá dzīē. Mɔ́n wōē Amôn ǎ ngadzóe á məyian móé. Edzóē Amôn 21Amôn a ngábə́ ókalǎ bisəb məwóm mə́bɛ̄ ai bíbɛ̄ éyɔŋ a ngábɛ́d ńkūkúmá, a ngádzóe mim̀bú míbɛ̄ á Yērúzalɛm. 22A ngábɔ é dzam á nə́ ábē á mís mə́ Ńtondôbə, anə́ ḿból Manasé ésīá á ngābɔ. Amôn a ngávə́ bívəgələ bísə̄ yā ésīá Manasé á ngākom mətúnuŋa, a luugǔ fə̄ byá[73].